**MINISTARSTVO PRAVOSUĐA**

PRETHODNA PROCJENA

ZA

**ZAKON O IZMJENAMA I DOPUNAMA ZAKONA O DRŽAVNOM SUDBENOM VIJEĆU**

Zagreb, ožujak 2015.

Ovaj Obrazac primjenjuje u postupku prethodne procjene radi utvrđivanja potrebe za provedbom postupka procjene učinaka propisa. Potreba za provedbom procjene učinaka propisa, osim u slučaju utvrđivanja financijskog praga iz članka 3. ove Uredbe, postoji obvezno i kada je na dva od 8. do 12. pitanja iz ovoga Obrasca odgovoreno sa »DA« odnosno potvrdno.

|  |  |
| --- | --- |
| Red.br. | Ukratko, jasno i sažeto odgovorite na pitanja: |
| 1. | Opišite ukratko problem koji se namjerava riješiti normativnim rješenjem (izrađene teze propisa): |
| **U sklopu reforme sustava ulaska u pravosudnu dužnost u Republici Hrvatskoj koja se provodi izmjenom koncepta stručnog usavršavanja kandidata za pravosudne dužnosnike u Državnoj školi za pravosudne dužnosnike potrebno je na odgovarajući način izmijeniti i pojedine odredbe Zakona o Državnom sudbenom vijeću, i to u dijelu koji se odnosi na nadležnost Vijeća u postupku upisa i provedbe završnog ispita u Državnoj školi, kao i dopuniti Zakon odredbama o izjednačavanju vrednovanja završnog ispita kandidata koji su ga položili prema ranijim propisima i kandidata koji će ga ubuduće polagati te odredbama o provedbi psihološkog testiranja i sigurnosne provjere u postupku imenovanja sudaca prvostupanjskih sudova odnosno odredbama o provedbi sigurnosne provjere u postupku imenovanja sudaca Vrhovnog suda Republike Hrvatske iz reda kandidata koji nisu pravosudni dužnosnici.** |
| 2. | Opišite ukratko cilj koji se želi postići normativnim rješenjem (izrađene teze propisa): |
| **Ovim Zakonom namjerava se izjednačiti položaj kandidata koji su završni ispit u Državnoj školi za pravosudne dužnosnike već položili te kandidata koji će ga ubuduće polagati, a s obzirom na postojeće različite kriterije vrednovanja te s obzirom na predstojeće izmjene mjerodavnog zakonodavstva.** **Postupak imenovanja sudaca prvostupanjskih sudova upotpunit će se provedbom psihološkog testiranja i sigurnosne provjere, a postupak imenovanja sudaca Vrhovnog suda Republike Hrvatske iz reda kandidata koji nisu pravosudni dužnosnici provedbom sigurnosne provjere.** **Radi provedbe jedinstvenog postupka upisa i polaganja završnog ispita u Državnoj školi koje će provoditi posebno osnovana povjerenstva pri Pravosudnoj akademiji iz Zakona se izostavlja nadležnost Državnog sudbenog vijeća za provedbu postupka upisa i polaganja završnog ispita u Državnoj školi za pravosudne dužnosnike.** |
| 3. | Navedite adresate na koje se problem trenutno odnosi i adresate na koje bi se mogao odnositi u budućnosti.(primjerice: gospodarski subjekti, organizacije civilnog društva, potrošači, dobrotvorne organizacije, umirovljenici, mladi, socijalno osjetljive skupine i sl.) |
| **Adresati na koje se ovaj Zakon odnosi prvenstveno su Državno sudbeno vijeće te kandidati za suce prvostupanjskih sudova i kandidati za suce Vrhovnog suda Republike Hrvatske iz reda kandidata koji nisu pravosudni dužnosnici.** |
| 4. | Objasnite ukratko normativno rješenje (izrađene teze propisa) i utvrdite jedno nenormativno rješenje kojim bi se također mogao postići cilj.**Ovim Zakonom reducirat će se nadležnost Državnog sudbenog vijeća s obzirom da će postupak upisa i polaganja završnog ispita u Državnoj školi za pravosudne dužnosnike provoditi posebna povjerenstva pri Pravosudnoj akademiji, propisat će se provedba postupka psihološkog testiranja i sigurnosne provjere pri imenovanju sudaca prvostupanjskih sudova te provedba postupka sigurnosne provjere pri imenovanju sudaca Vrhovnog suda Republike Hrvatske iz reda kandidata koji nisu pravosudni dužnosnici. Zakonom će se propisati koeficijent kojim će se množiti postignuta ocjena na završnom ispitu u Državnoj školi kako bi se ujednačio položaj kandidata koji su ispit već položili pred Državnim sudbenim vijećem i Državnoodvjetničkim vijećem te kandidata koji će ga ubuduće polagati pred Povjerenstvom za polaganje završnog ispita pri Pravosudnoj akademiji.**(primjeri nenormativnog rješenja: edukacija i informiranje, sporazumi udruženja, industrija, kodeksi udruga i drugih interesnih udruženja, dobrovoljni dogovor predstavnika tržišta, standardi, trgovačke uzance i sl.) |
| Nenormativno rješenje: **Navedeni ciljevi ne mogu se postići nenormativnim rješenjima.** |
| 5. | Odredite vremenski okvir za rješavanje problema i postizanje navedenog cilja te ukratko objasnite moguće prepreke, rizike u rješavanju problema.(primjerice: potrebna financijska sredstva, raspoloživi resursi, koordinacija tijela u provedbi, različiti pristup rješavanju problema od strane adresata propisa, dionika, manjak podrške dionika, neusklađenost zakonodavstva, dodatni administrativni postupci, informatička podrška i sl.) |
| Za provedbu ovoga Zakona neće biti potrebno osigurati dodatna sredstva, a stupit će na snagu osmog dana od dana objave u „Narodnim novinama“.  |

|  |  |  |  |
| --- | --- | --- | --- |
|  | Na sljedeća pitanja potrebno je odgovoriti sa »DA« odnosno »NE«, uz obvezni sažeti pisani osvrt. | DA | NE |
| 6. | Da li normativno rješenje (izrađene teze propisa) zahtijeva izmjenu važećeg zakonodavstva?Ako »DA«, navedite važeće zakonodavstvo, izravno povezano s ciljem koje će se morati mijenjati, uključujući podzakonske akte.Ukoliko postoji obveza usklađivanja hrvatskog zakonodavstva sa zakonodavstvom EU u tom području ili ukoliko postoji obveza provedbe međunarodnog ugovora za RH navedite propise koji se moraju usvojiti. |  | **NE** |
| **Predloženo normativno rješenje ne zahtijeva izmjenu važećeg zakonodavstva**. |  |
| 7. | Hoće li navedeno normativno rješenje imati značajan financijski učinak u barem jednom sektoru/području i u kojem? Da li utječe na tržišno natjecanje? Ukratko navedite kakvi se učinci očekuju. (primjerice: veći financijski teret za gospodarske subjekte zbog troška prilagodbe zakonodavstvu i standardima; viši operativni troškovi; teži način kreditiranja i sl.) |  | **NE** |
| **Predloženo normativno rješenje neće imati značajne financijske učinke niti će utjecati na tržišno natjecanje.**  |  |
| 8. | Hoće li navedeno normativno rješenje imati učinak na državni proračun odnosno proračune jedinica lokalne i područne (regionalne) samouprave? Ukratko navedite kakvi se učinci očekuju. (primjerice: potreba za dodatnim sredstvima u proračunu za provedbu; sredstva za edukaciju službenika za nove ovlasti; sredstva za nabavu opreme; osiguranje transfera; osiguranje poticaja; sredstava za nove administrativne postupke i sl.) |  | **NE** |
| **Za provedbu ovog Zakona nije potrebno osigurati dodatna sredstva u državnom proračunu pa predloženo normativno rješenje neće imati učinke na državni niti proračune jedinica lokalne i područne (regionalne) samouprave.** |  |
| 9. | Hoće li navedeno normativno rješenje imati značajan učinak na socijalno osjetljive skupine, socijalni status građana, interesne skupine u društvu odnosno društvo u cjelini? Ukratko navedite kakvi se učinci očekuju. (primjerice: status socijalnih prava građana; promjene naknada; status građana u odnosu na kupovnu moć; socijalna uključenost građana; zaštita posebnih skupina ljudi, ravnopravnost spolova i sl.) |  | **NE** |
| **Predloženo normativno rješenje neće imati učinak na socijalno osjetljive skupine, socijalni status građana, interesne skupine u društvu niti društvo u cjelini.** |  |
| 10. | Hoće li navedeno normativno rješenje imati značajan učinak na okoliš, održivi razvitak i s tim u svezi na zdravlje ljudi? Ukratko navedite kakvi se učinci očekuju. (primjerice: utjecaj na ispuštanje stakleničkih plinova, utjecaj na šume, na gospodarenje otpadom, na biljni i životinjski svijet, na zaštitu voda, na zaštitu tla, na zaštitu kulturne baštine i sl.) |  | **NE** |
| **Predloženo normativno rješenje neće imati učinak na okoliš, održivi razvitak i zdravlje ljudi.** |  |
| 11. | Hoće li navedeno normativno rješenje zahtijevati provedbu administrativnih i upravnih postupaka vezano za adresate i s kojim ciljem? Hoće li navedena rješenja dodatno povećati administrativne prepreke za poslovanje? Ukratko navedite kakvi se učinci očekuju. (primjerice: dodjela ovlaštenja; utvrđivanje prava i/ili obveza posebnim upravnim aktom; provedba upravnog/inspekcijskog nadzora; pribavljanje posebnih dozvola, rješenja, suglasnosti; povećanje ili uvođenje nove administrativne tarife; izmjene administrativnog postupka i sl.) |  | **NE** |
| **Predloženo normativno rješenje neće imati administrativne učinke niti povećati prepreke za poslovanje.** |  |
| 12. | Hoće li za postizanje cilja biti nužan povezani rad više tijela državne uprave odnosno tijela lokalne i područne (regionalne) samouprave? Ukratko navedite tijela od kojih se očekuje povezani rad. |  | **NE** |
| **Za postizanje cilja ovog normativnog rješenja neće biti nužan povezani rad više tijela državne uprave odnosno tijela lokalne i područne (regionalne) samouprave.** |  |
| 13. | Imate li saznanja da li je isti problem postojao i na koji način je riješen u zakonodavstvu zemalja Europske unije odnosno trećih zemalja? – navedite primjere. (primjerice: poticanje malog gospodarstva; različito rješavanje ambalažnog otpada; fleksibilnost radnog zakonodavstva; rad na nepuno radno vrijeme; pojednostavljenje administrativnog postupka; smanjenje oboljelih od malignih bolesti; maloljetnička delikvencija i dr.) |  | **NE** |
| **Ne postoje saznanja o postojanju ovog problema i zakonodavnim rješenjima u zemljama Europske unije odnosno trećih zemalja.**  |  |

TEZE

Zakona o izmjenama i dopunama Zakona o Državnom sudbenom vijeću

U sklopu reforme sustava ulaska u pravosudnu dužnost u Republici Hrvatskoj koja se provodi izmjenom koncepta stručnog usavršavanja kandidata za pravosudne dužnosnike u Državnoj školi za pravosudne dužnosnike Pravosudne akademije potrebno je na odgovarajući način izmijeniti i pojedine odredbe Zakona o Državnom sudbenom vijeću.

Nastavno na predložene izmjene i dopune Zakona o Pravosudnoj akademiji kojima se provodi reforma sustava ulaska u pravosudnu dužnost predlaže se i u Zakon o Državnom sudbenom vijeću ugraditi mehanizme izjednačavanja vrednovanja završnog ispita kandidata koji su ga položili prema ranijim propisima i kandidata koji će ga ubuduće polagati, i to propisivanjem posebnog koeficijenta kojim će se postignuta završna ocjena množiti. Do sada su ove postupke provodili Državno sudbeno vijeće za kandidate za suce te Državnoodvjetničko vijeće za kandidate za zamjenike državnih odvjetnika te su kriteriji vrednovanja bili različiti.

Budući da se predloženim izmjenama i dopunama Zakona o Pravosudnoj akademiji propisuje da postupak upisa i završnog ispita u Državnoj školi za pravosudne dužnosnike provode posebna povjerenstva čije članove iz reda sudaca Vrhovnog suda Republike Hrvatske, zamjenika Glavnog državnog odvjetnika Republike Hrvatske i Ministarstva pravosuđa na prijedlog Opće sjednice Vrhovnog suda Republike Hrvatske, Kolegija Državnog odvjetništva Republike Hrvatske i ministra pravosuđa, imenuje Upravno vijeće Akademije na vrijeme od četiri godine, predlaže se iz Zakona o Državnom sudbenom vijeću brisati odredbu koja u nadležnost Vijeća stavlja provedbu postupka upisa i postupka polaganja završnog ispita u Državnoj školi.

Kako se Zakonom o izmjenama i dopunama Zakona o Pravosudnoj akademiji i osobama koje nisu pohađale Državnu školu za pravosudne dužnosnike omogućuje da pod određenim uvjetima pristupe polaganju završnog ispita u Školi, nakon čega se smatra da su je završile i nakon čega stječu pravo natjecati se za imenovanje na sudačku dužnost, predlaže se brisati odredbe Zakona o Pravosudnoj akademiji o provedbi psihološkog testiranja u postupku upisa u Državnu školu, a s obzirom da bi polaznici Škole u odnosu na ove osobe bili stavljeni u neravnopravan položaj. Iz navedenog se razloga ovim izmjenama i dopunama Zakona o Državnom sudbenom vijeću predlaže da psihološko testiranje pri imenovanju na sudačku dužnost u sudovima prvog stupnja provodi Državno sudbeno vijeće.

Ovim se Zakonom također predlaže u postupak prvog imenovanja na sudačku dužnost, kao i imenovanja osoba koje nisu pravosudni dužnosnici na mjesta sudaca Vrhovnog suda Republike Hrvatske uvesti sigurnosnu provjeru. S obzirom na specifičnost pravosudne dužnosti smatra se svrhovitim utvrditi postojanje činjenica koje eventualno upućuju na mogućnost zlouporabe ili postojanje određenih rizika od zlouporabe dužnosti odnosno od zlouporabe određenih prava ili ovlasti na štetu nacionalne sigurnosti ili interesa Republike Hrvatske. Ova mogućnost predviđena je Zakonom o sigurnosnim provjerama („Narodne novine“, broj 85/08 i 86/12) za osobe koje se imenuju na određenu dužnost.